NOTA DE FUNDAMENTARE
la proiectul de lege pentru modificarea Legii nr. 1549/2002  cu privire la înregistrarea dactiloscopică de stat

	1. Denumirea sau numele autorului și, după caz, a/al participanților la elaborarea proiectului actului normativ

	1.1 Denumirea sau numele autorului și, după caz, a/al participanților la elaborarea proiectului actului normativ
Proiectul legii pentru modificarea Legii nr. 1549/2002 „Cu privire la înregistrarea dactiloscopică de stat” este elaborat de Ministerul Afacerilor Interne.
Autor: Ministerul Afacerilor Interne

	2. Condițiile ce au impus elaborarea proiectului actului normativ

	2.1 Temeiul legal sau, după caz, sursa proiectului actului normativ

	La 19 decembrie 2002 de către Parlamentul Republicii Moldova a fost aprobată Legea nr. 1549 cu privire la înregistrarea dactiloscopică de stat, care a pus temelia formării masivului dactiloscopic național în Republica Moldova.
În contextul alinierii la standardele internaționale și angajamentele asumate, precum și adaptării la noile riscuri și amenințări la adresa ordinii și securității naționale, se impune necesitatea modificării Legii menționate supra. Legea actuală nu reflectă pe deplin provocările contemporane privind prevenirea și combaterea criminalității, în special a criminalității transfrontaliere, traficului de arme, terorismului și altor infracțiuni grave. Prin extinderea scopurilor utilizării masivului dactiloscopic și a categoriilor de persoane supuse dactiloscopiei, se oferă instrumente suplimentare statului pentru:
-	identificarea rapidă și sigură a persoanelor;
-	verificarea antecedentelor penale;
-	prevenirea accesului la arme de foc de către persoane cu potențial risc, etc.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	La finele anului 2024, Registrul de stat dactiloscopic conținea 517.384 de fișe, iar până la data de 31.12.2025 – 541.974 de fișe, reprezentând date biometrice ale persoanelor supuse înregistrării dactiloscopice obligatorii sau benevole, după cum urmează:
1) cetățenii Republicii Moldova care își fac serviciul în:
a) Ministerul Afacerilor Interne;
b) Ministerul Apărării;
c) Serviciul de Informații și Securitate;
d) Serviciul de Protecție și Pază de Stat;
f) Administrația Națională a Penitenciarelor;
g) Procuratură;
h) Centrul Național Anticorupție;
i) Serviciul Vamal;
j) Serviciul Fiscal de Stat;
2) membrii echipajelor aeronavelor de stat și private din Republica Moldova;
3) conducătorii mijloacelor de transport auto, cu excepția celor care au renunțat la numărul de identificare de stat (categoria de persoane, înregistrarea căreia urmează a fi inițiată în perioada anului 2025);
4) cetățenii Republicii Moldova, și străinii care, din motive de sănătate ori de vîrstă, sunt  incapabili să comunice date privind identitatea lor, dacă aceste date nu pot fi obținute în o altă modalitate;
5) cetățenii Republicii Moldova, și străinii care se află sub urmărire penală, care sunt  învinuiți sau condamnați pentru infracțiuni ori supuși arestului contravențional;
6) străinii care au solicitat azil în conformitate cu prevederile Legii nr. 270/2008 privind azilul în Republica Moldova, străinii reținuți pentru trecerea ilegală a frontierei de stat venind dintr-o țară străină sau care se află în situație de ședere ilegală pe teritoriul Republicii Moldova;
7) străinii luați în custodie publică pe teritoriul Republicii Moldova și plasați în Centrul de plasament temporar al străinilor al autorității competente pentru străini, precum și cei îndepărtați sub escortă în termen de 24 de ore.
În pofida existenței unei baze de date extinse, aplicarea practică a masivului dactiloscopic rămâne limitată, ceea ce diminuează eficiența autorităților competente în prevenirea și combaterea criminalității.
În plus, cadrul normativ actual conține prevederi depășite, inclusiv în ceea ce privește excluderea de la înregistrarea dactiloscopică a conducătorilor auto care au renunțat la numărul de identificare de stat, fapt ce creează lacune în procesul de identificare și control.
Totodată, se propune extinderea sferei de aplicare a înregistrării dactiloscopice prin instituirea obligației de supunere la dactiloscopiere, inclusiv a amprentării palmare, pentru solicitanții permiselor de armă. Măsura va consolida capacitățile instituționale de control al armelor în circuitul civil, va facilita identificarea rapidă a posesorilor în caz de incidente sau infracțiuni și va contribui la prevenirea utilizării abuzive sau ilegale a armelor.
Obligația de dactiloscopare adaugă o „cheie de securitate” suplimentară alături de Registrul de stat al armelor — fiind o metodă de verificare a identității care nu se bazează doar pe date declarative (nume, prenume, act, cod de identificare), ci pe o amprentă unică și nemodificabilă. Acest lucru sporește reziliența sistemului față de fraude, falsificări sau transferuri ilegale de arme între persoane. Potrivit informațiilor, la 01 noiembrie 2025, cu referire la informațiile din Registrul de stat al armelor, se constată că sunt înregistrați 64 821 de posesori de arme care dețin în posesie 81 700 arme. De asemenea dactiloscoparea, integrată în legislație, ar completa reformele demarate anterior asupra armelor, sporind capacitatea statului de a monitoriza circulația armelor, de a verifica identitatea deținătorilor și de a preveni riscurile asociate (trafic, vânzări ilegale, pierderi, furturi etc.).
Cu referire la propunere de completare a listei persoanelor supuse înregistrării dactiloscopice obligatorii, prin includerea medicilor din cadrul serviciilor medicale de urgență prespitalicească (ambulanță) și a medicilor legiști, care, prin specificul activității profesionale, participă frecvent la cercetarea locului infracțiunii, constatarea deceselor și manipularea probelor materiale cu relevanță criminalistică, această propunere constituie o măsură de protecție profesională și juridică, dar și un instrument esențial pentru asigurarea autenticității și acurateței probelor criminalistice.
Activitatea profesională a personalului medical de pe ambulanță și a medicilor legiști presupune, în mod frecvent, prezența acestora la locurile comiterii infracțiunilor, în special a celor grave, foarte grave și deosebit de grave. În aceste circumstanțe, ei intervin pentru acordarea asistenței medicale de urgență, constatarea decesului sau participarea la acțiuni medico-legale de examinare a cadavrelor și a urmelor materiale.
În cadrul acestor intervenții, există o probabilitate sporită ca personalul medical să lase urme papilare pe obiectele din perimetrul cercetat, fapt ce poate conduce la:
 contaminarea sau compromiterea probelor;
 îngreunarea procesului de cercetare penală;
 necesitatea dispunerii unor expertize suplimentare costisitoare și consumatoare de timp;
 riscul transmiterii unor probe neautentice către baze de date internaționale.
În lipsa unei evidențe dactiloscopice oficiale, personalul medical poate deveni subiect al unor suspiciuni neîntemeiate, fiind astfel necesară o procedură clară de identificare și excludere a urmelor proprii din perimetrul probelor investigate.
Prin urmare, înregistrarea dactiloscopică obligatorie a medicilor de pe ambulanță și a medicilor legiști constituie o măsură de protecție profesională și juridică, dar și un instrument esențial pentru asigurarea autenticității și acurateței probelor criminalistice.

	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Prezentul proiect propune o serie de modificări normative care vizează actualizarea și adaptarea cadrului juridic existent la noile provocări generate de evoluția fenomenului infracțional, în scopul consolidării capacității de prevenire și combatere a criminalității, precum și excluderea normelor care nu mai corespund realităților sociale și instituționale actuale. În acest sens, proiectul prevede următoarele modificări:
· Modificarea art. 7 urmărește extinderea scopurilor utilizării datelor dactiloscopice, înlăturând limitarea actuală referitoare exclusiv la „persoanele dispărute fără urmă”. Această ajustare permite valorificarea datelor dactiloscopice în activități mai largi de identificare, prevenire și investigare a infracțiunilor, consolidând cadrul normativ intern de securitate;
· Excluderea textului „cu excepția persoanelor care au renunțat la numărul de identificare de stat” din pct. 3), alin. (1) al art. 10, întrucât stocarea desenelor  papilare ale acestei categorii de persoane nu contravine esenței actului de renunțare la IDNP, în special în condițiile în care evidențele dactiloscopice sunt menite combaterii fenomenului infracțional.
Totodată, careva reglementări specifice pentru această categorie de persoane nu se regăsesc nici în cadrul normativ relevant documentării cu permisul de conducere (Hotărârea Guvernului nr. 1310/2003 despre aprobarea Regulamentului cu privire la obținerea, evidența, păstrarea, sistematizarea și utilizarea datelor dactiloscopice​ și Listei funcțiilor deținute de persoanele supuse înregistrării dactiloscopice obligatorii și Hotărârea Guvernului nr. 181/2022 pentru aprobarea Regulamentului privind procedura de examinare pentru obținerea dreptului de a conduce vehicule, emiterea și valabilitatea permisului de conducere).
Curtea Constituțională a stabilit că obligarea la utilizarea unui număr de identificare (ex. pentru declarații electronice) nu constituie o restrângere în libertatea conștiinței, iar renunțarea la IDNP nu implică scutirea de alte forme de identificare administrativă (https://www.constcourt.md/libview.php?l=ro&idc=7&id=1408). Această libertate vizează convingerile religioase, morale sau filosofice, nu aspectele tehnice și administrative ale interacțiunii cu statul. IDNP-ul nu transmite, nu impune și nu presupune acceptarea unei credințe sau ideologii, fiind un instrument neutru din punct de vedere axiologic. Curtea a subliniat că eventuala renunțare la IDNP nu exonerează persoana de obligația de a se supune altor modalități de identificare, statul având obligația legală și practică de a-și putea identifica cetățenii și rezidenții în scopul furnizării serviciilor publice, colectării impozitelor și gestionării raporturilor juridice. În lipsa IDNP, identificarea s-ar realiza prin alte mijloace, cum ar fi seria și numărul actului de identitate, date biometrice sau alte coduri, ceea ce nu elimină necesitatea identificării administrative, ci doar o substituie printr-o formă diferită.
· La art. 10 alin. (1) pct. 7), cuvintele „azil în conformitate cu prevederile Legii” se substituie cu cuvintele „una din formele de protecție prevăzute de Legea”, care contribuie la asigurarea coerenței cu principiile generale prevăzute la art. 9 accesul în teritoriu din Legea 270/2008 privind azilul în Republica Moldova al persoanelor care solicită orice formă de protecție precum: statut de refugiat sau protecție umanitară, azil politic sau protecție temporară.
· Completarea art.10 cu alin. (9) „9) solicitanții permiselor de arme.”, care va contribui la: 
a) identificarea rapidă a posesorilor de arme în cazuri de incidente sau infracțiuni, contribuind la prevenirea și soluționarea acestora; 
b) creșterea gradului de conștientizare și responsabilitate a posesorilor de arme, astfel încât posesorii de arme vor fi conștienți că sunt înregistrați și că utilizarea necorespunzătoare a armelor poate fi urmărită direct;
 c) excluderea posesorului legal din lista suspecților și la identificarea rapidă a persoanelor implicate, în cazul pierderii sau furtului unei arme; 
d) consolidarea controlului asupra armelor aflate în circuitul civil și la reducerea riscului de trafic ilegal sau de utilizare abuzivă a acestora; 
e) prevenirea achiziționării de arme de către persoane cu antecedente penale sau cu probleme legate cu legea, comise în afara țării; 
f) descurajarea în comiterea incidentelor, deoarece aceștia vor cunoaște că pot fi identificați cu ușurință în cazul comiterii unei infracțiuni cu o armă de foc.
· Completarea art.10 cu alin. (10) „10) medicii legiști care, prin natura activității lor, participă la constatarea deceselor, examinarea corpurilor neînsuflețite sau la cercetarea locului infracțiunii.”, care va contribui la: 
- eliminarea urmelor nepertinente lăsate accidental de personalul medical în timpul intervențiilor;
- creșterea acurateței expertizelor criminalistice prin excluderea urmelor necriminalistice din procesul de analiză;
- protejarea personalului medical de eventuale suspiciuni sau implicări nejustificate în cauze penale;
- consolidarea cooperării instituționale dintre structurile medico-sanitare și organele de urmărire penală, în vederea asigurării autenticității probelor.
Propunerea de includere a medicilor de pe ambulanță și a medicilor legiști în lista persoanelor supuse înregistrării dactiloscopice obligatorii este justificată din punct de vedere criminalistic, juridic și practic, contribuind la protejarea interesului public, la creșterea calității actului de justiție și la consolidarea procesului de investigare a infracțiunilor, de asemenea reprezintă o măsură necesară, proporțională și fundamentată pe criterii de siguranță criminalistică și protecție profesională.
· La articolul 12 alineatul (1) litera b), cifrele „7), 8)” se substituie cu cifrele „7) - 10)”, urmare a modificărilor propuse la articolul 10.
· La articolul 12 alineatul (2) textul „cu excepția persoanelor care au renunțat la numărul de identificare de stat” se exclude, ca urmare a modificărilor propuse la articolul 10 alineatul (1) pct. 3).
· Modificarea cuprinsului alin. (1) al art. 14, în vederea  creșterii capacităților funcționale ale organelor de ocrotire a normelor de drept.
· Completarea articolului 15 cu alineatul (3) care are drept scop alinierea reglementărilor naționale la prevederile Regulamentul (UE) nr. 603/2013 al Parlamentului European și al Consiliului din 26 iunie 2013 privind instituirea sistemului „Eurodac”, care stabilește termene clare pentru gestionarea și ștergerea datelor persoanelor înregistrate, pentru asigurarea eficienței în aplicarea legii, cât și respectarea normelor privind protecția datelor cu caracter personal.
· Substituirea pe tot parcursul proiectului a cuvintelor „subdiviziune specializată a Ministerului Afacerilor Interne” și „subdiviziune specializată centrală a Ministerului Afacerilor Interne”, la orice formă gramaticală. Această modificare are loc drept urmare a modificării Hotărârii Guvernului 778/2009 cu privire la aprobarea Regulamentului privind organizarea și funcționarea Ministerului Afacerilor Interne, structurii și efectivului-limită ale aparatului central al acestuia.

	3.2. Opțiunile alternative analizate și motivele pentru care acestea nu au fost luate în considerare

	Opțiuni alternative nu au fost identificate, iar aceste modificări ale proiectului vor oferi un imbold pentru tehnologizarea, digitalizarea și, respectiv, creșterea capacităților funcționale ale organelor de ocrotire a normelor de drept, oferindu-i un instrument normativ pentru crearea oportunităților noi de detectare, prevenire și combatere a criminalității la nivel național.

	4. Analiza impactului de reglementare

	4.1. Impactul asupra sectorului public

	În condițiile existenței a Registrului de stat dactiloscopic la nivel național, utilizarea ineficientă a resursei informaționale asociate acestuia are un impact continuu asupra eficacității organelor de ocrotire a normelor de drept în Republica Moldova, diminuând eficiența eforturilor de combatere a criminalității.
Prin urmare, modificările propuse vor crea o premisă legislativă pentru extinderea sferei de utilizare a masivului dactiloscopic de către organele de resort, prin aplicarea dispozitivelor mobile de verificare a amprentelor papilare și/sau palmare.
Această măsură va eficientiza în mod esențial următoarele activități:
1) Documentarea locului comiterii infracțiunilor;
2) Stabilirea identității persoanelor în procesul realizării atribuțiilor de serviciu;
3) Stabilirea coincidențelor amprentelor fixate de dispozitive mobile cu urmele autorilor necunoscuți ai infracțiunilor din anii precedenți.
Astfel, efectele prognozate ale proiectului sunt pozitive, în special asupra eforturilor de prevenire, detectare și combatere a fenomenului infracțional, acesta neimplicând careva acțiuni de reformă structurală sau instituțională și încadrându-se perfect în sistemul instituțional existent din punctul de vedere al funcțiilor și competențelor atribuite.
Totodată, prevederile din proiect elimină bariere și excepții iraționale, aplicate față de procesul de înregistrare dactiloscopică obligatorie a conducătorilor unităților de transport auto.

	4.2 Impactul financiar și argumentarea costurilor estimative

	Implementarea prevederilor proiectului nu necesită resurse financiare suplimentare de la bugetul de stat.

	4.3 Impactul asupra sectorului privat

	Nu este aplicabil.

	4.4 Impactul social

	Nu este aplicabil.

	4.4.1 Impactul asupra datelor cu caracter personal

	Proiectul de lege vizează modificarea și completarea Legii nr. 1549/2002, inclusiv extinderea categoriilor de persoane supuse înregistrării dactiloscopice obligatorii, prin includerea solicitanților permiselor de arme și a medicilor legiști care, prin natura activității lor, participă la constatarea deceselor, examinarea corpurilor neînsuflețite, la cercetarea locului infracțiunii, ș.a.
Dat fiind faptul că datele dactiloscopice constituie date biometrice, parte a categoriei speciale de date cu caracter personal, prelucrarea acestora se va realiza în temeiul obligației legale instituite prin Legea nr. 1549/2002, în scopurile prevăzute la art. 7 din lege, cu respectarea cerințelor Legii nr. 133/2011 privind protecția datelor cu caracter personal, inclusiv a principiilor de legalitate, proporționalitate, determinare a scopului, minimizare a datelor și asigurare a securității acestora.
Obținerea, evidența, păstrarea, sistematizarea și utilizarea datelor dactiloscopice se vor efectua în conformitate cu Hotărârea Guvernului nr. 1310/2003, care stabilește procedura de înregistrare dactiloscopică și Lista funcțiilor deținute de persoanele supuse înregistrării dactiloscopice obligatorii. Accesul la datele dactiloscopice este limitat la autoritățile competente prevăzute la art. 14 din lege, în strictă corelație cu atribuțiile funcționale și scopurile legale.
Totodată, proiectul de lege menține regimul de păstrare și nimicire a datelor dactiloscopice, inclusiv termenele stabilite la art. 15, asigurându-se astfel caracterul limitat în timp al prelucrării și reducerea riscurilor de afectare a dreptului la viață privată.
În ansamblu, impactul asupra datelor cu caracter personal este limitat, previzibil și justificat, fiind determinat de necesitatea realizării unui interes public major în domeniul securității publice și al administrării actului de justiție, fără a aduce atingere nejustificată drepturilor și libertăților fundamentale ale persoanelor vizate.

	4.4.2 Impactul asupra echității și egalității de gen

	Nu este aplicabil.

	4.5 Impactul asupra mediului

	Nu se aplică.

	4.6 Alte impacturi și informații relevante

	Nu este aplicabil.

	5. Compatibilitatea proiectului actului normativ cu legislația UE

	5.1. Măsuri normative necesare pentru transpunerea actelor juridice ale UE în legislația națională

	Prezentul proiect nu presupune armonizarea legislației naționale la prevederile legislației Uniunii Europene.

	5.2. Măsuri normative care urmăresc crearea cadrului juridic intern necesar pentru implementarea legislației UE

	Nu se aplică.

	6. Avizarea și consultarea publică a proiectului actului normativ

	În vederea respectării prevederilor Legii nr. 100/2017 cu privire la actele normative și Legii nr. 239/2008 privind transparența în procesul decizional, Ministerul Afacerilor Interne a publicat pe pagina web: www.particip.gov.md, anunțul privind inițierea elaborării proiectului de lege pentru modificarea Legii 1549/2002 cu privire la înregistrarea dactiloscopică de stat. https://particip.gov.md/ro/document/stages/*/14130 

	7. Concluziile expertizelor

	Proiectul urmează a fi supus expertizelor anticorupție și expertizei juridice, conform art. 34 alin. (3) din Legea nr. 100/2017 cu privire la actele normative.

	8. Modul de încorporare a actului în cadrul normativ existent

	Adoptarea prezentului proiect de lege, care vizează modificarea Legii nr. 1549/2002 privind înregistrarea dactiloscopică de stat prin extinderea categoriilor de persoane supuse înregistrării obligatorii, implică necesitatea revizuirii și ajustării cadrului normativ conex.
În special, va fi necesară modificarea:
•	Legii nr. 130/2012 privind regimul armelor și al munițiilor cu destinație civilă, întrucât noile categorii de persoane pot influența condițiile de verificare și autorizare în domeniul armelor;
· Hotărârii Guvernului nr. 1310/2003, prin care au fost aprobate Regulamentul privind obținerea, evidența, păstrarea, sistematizarea și utilizarea informației dactiloscopice, precum și Lista funcțiilor pentru care înregistrarea este obligatorie, actele normative care urmează a fi corelate cu modificările propuse.

	9. Măsurile necesare pentru implementarea prevederilor proiectului actului normativ

	Potrivit prevederilor art. 3 alin. (4) lit. a) din Legea nr. 100/2017 privind actele normative, un act normativ trebuie să se integreze organic în cadrul legislativ existent. În acest sens, este necesar un termen rezonabil pentru:
· armonizarea noilor reglementări cu actele normative de același nivel sau de nivel inferior;
· asigurarea condițiilor tehnice și instituționale pentru implementarea coerentă a noilor dispoziții.
Intrarea în vigoare imediată a legii, în lipsa modificărilor necesare la actele conexe, ar putea duce la incoerență legislativă, interpretări divergente și aplicare neuniformă a noilor norme.
Prin urmare, se propune ca legea să intre în vigoare la 6 luni de la data publicării în Monitorul Oficial al Republicii Moldova, termen care va permite asigurarea unei tranziții legislative coerente și unei aplicări eficiente, fără disfuncționalități.

